ไฟแนนเชียลไดเจสต์
ไพลอนคว้างานมูลค่า 143 ล้าน
21 ธ.ค. 2554

ไพลอนคว้างานมูลค่า 143 ล้าน
บริษัท ไพลอน (PYLON) ได้รับการยืนยันการจ้างงานก่อสร้างโครงการ AIACMC จากบริษัท อเมริกันอินเตอร์แนชชั่นแนลแอสชัวรันส์ มูลค่า 143.70 ล้านบาท 
ที่ปรึกษาชี้ SST ซื้อหุ้น 3 บริษัทเหมาะสม
บริษัท ทรัพย์ศรีไทย (SST) แจ้งว่า บล.เอเซีย พลัส ซึ่งเป็นที่ปรึกษาทางการเงินอิสระ เห็นว่าผู้ถือหุ้นควรออกเสียงลงมติเห็นชอบการทำรายการซื้อหุ้นบริษัท มัดแมน บริษัท เอบีพี คาเฟ (ประเทศไทย) และบริษัท โกลเด้น โดนัท (ประเทศไทย) มูลค่ารวม 1,320 ล้านบาท เนื่องจากราคามีความสมเหตุสมผลและเป็นประโยชน์ต่อบริษัท
DSGT ลงทุน 2 โครงการรับการเติบโต
คณะกรรมการบริษัท ดีเอสจี อินเตอร์เนชั่นแนล (DSGT) อนุมัติการลงทุน 2 โครงการ ในประเทศมาเลเซียและประเทศไทย เพื่อให้ครอบคลุมต่อธุรกิจที่มีการเติบโตมากขึ้นในตลาดภูมิภาคเอเชียตะวันออกเฉียงใต้ โดยในมาเลเซียจะลงทุน 103.4 ล้านริงกิต เพื่อสร้างโกดังเก็บสินค้าและส่วนโรงงานผลิต 
สำหรับในไทยจะเข้าทำสัญญาการเช่าและบริการกับบริษัท ดับบลิวเอชเอ คอร์ปอเรชั่น เพื่อพัฒนาที่ดินในเขตประกอบการอุตสาหกรรมเหมราช สระบุรี เป็นเวลา 10 ปี ตั้งแต่วันที่23 ธ.ค. 2554 สำหรับทำโกดังขนาด 2.8 หมื่นตารางเมตรโดยขยายได้ถึง 5.6 หมื่นตารางเมตร ซึ่งจะเริ่มใช้งานช่วงปลายปี 2555
EPCO ตั้งบริษัทย่อยเข้าซื้อหุ้นไอเฟคกรีน
คณะกรรมการบริษัท โรงพิมพ์ตะวันออก (EPCO) อนุมัติจัดตั้งบริษัทย่อยแห่งใหม่ คือ บริษัท เอ็ปโก้ กรีน เพาเวอร์พลัส ถือหุ้น 99.99% ของทุนจดทะเบียน 100 ล้านบาท เพื่อดำเนินธุรกิจพลังงานและพลังงานทดแทน
นอกจากนี้ อนุมัติให้บริษัทย่อย คือ บริษัท เอ็ปโก้ กรีน เพาเวอร์ พลัส ซื้อหุ้นสามัญและรับโอนสิทธิเรียกร้องทั้งหมดที่บริษัท อินเตอร์ ฟาร์อีสท์ วิศวการ มีต่อบริษัท ไอเฟค กรีน เพาเวอร์ พลัส (IFEC GP) ในสัดส่วน 100% โดย IFECGP ถือหุ้นเกินกว่า 98% ในบริษัทย่อย ได้แก่ บริษัท เจเคอาร์ พลังงาน (JKR) และบริษัท อาร์พีวี พลังงาน (RPV) และกรรมสิทธิ์ในทรัพย์สินเกี่ยวกับโครงการผลิตพลังงานไฟฟ้าด้วยเซลล์แสงอาทิตย์ จำนวน 10 เมกะวัตต์ ที่ อ.บ่อพลอย จ.กาญจนบุรี การเข้าซื้อหุ้นสามัญและสิทธิเรียกร้องทั้งหมดสัดส่วน 100% เป็นเงิน 230 ล้านบาท